b'\n_START_ARTICLE_\nS\xc3\xb8terot\n_START_SECTION_\nUtbredelse\n_START_PARAGRAPH_\nS\xc3\xb8terot er en europeisk fjellplante. Hovedutbredelsen er i fjelltraktene i Mellom-Europa. I Norge finnes den fra \xc3\x85seral til Tr\xc3\xb8ndelag og den er kommuneblomst for Bykle. S\xc3\xb8terot vokser p\xc3\xa5 gammel beitemark i fjellbj\xc3\xb8rkeskog og vierkratt_NEWLINE_I Sverige blir planten kalt baggs\xc3\xb6ta. Den ble f\xc3\xb8rste gang funnet der p\xc3\xa5 1970-tallet og er fredet. Navnet der kommer nok av samme ord som \xc2\xabnorrbaggar\xc2\xbb, et nedsettende ord for nordmenn, og viser at den tidligere ble innf\xc3\xb8rt fra Norge.\n_START_SECTION_\nMedisinplante og krydderplante\n_START_PARAGRAPH_\nS\xc3\xb8terot har blitt benyttet innen medisinen og hom\xc3\xb8opatien ved lever- og gallesykdommer, mot appetittl\xc3\xb8shet og ved lav magesaftsekresjon._NEWLINE_Rota benyttes ogs\xc3\xa5 som krydder i brennevin. Den er sv\xc3\xa6rt bitter og smaken sitter lenge p\xc3\xa5 tunga. S\xc3\xb8terot er ogs\xc3\xa5 brukt som apetittvekker. Navnet har den antakelig f\xc3\xa5tt for at den helsebringende \xc2\xab\xc3\xa5nden\xc2\xbb ikke skal forn\xc3\xa6rmes (veldig bitter).'